text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 17 ноември 2014 година
  за отхвърляне на искане за заличаване на наименование, вписано в Регистъра на защитените наименования за произход и защитените географски указания, предвидено в Регламент (ЕС) № 1151/2012 на Европейския парламент и на Съвета [Jihočeská Niva (ЗГУ)]
  (нотифицирано под номер С(2014) 8391)
  (само текстът на словашки език е автентичен)
  (2014/819/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 54, параграф 1 от него,
  като има предвид, че:
  (1)
  В член 54, параграф 1, първа алинея от Регламент (ЕС) № 1151/2012 се предвижда, че освен по искане на производителите на продукта, предлаган на пазара под регистрираното наименование, Комисията може да заличи регистрацията на защитено географско указание, когато не е осигурено съответствие с условията на спецификацията или когато в продължение най-малко на седем години на пазара не е бил пуснат никакъв продукт под съответното защитено географско указание.
  (2)
  Комисията разгледа искането за заличаване на регистрацията на защитеното географско указание „Jihočeská Niva“, подадено от Словакия на 20 септември 2013 г. и получено на 27 септември 2013 г.
  (3)
  Въпросното искане за заличаване не съответства на нито един от двата случая, посочени в член 54, параграф 1, първа алинея от Регламент (ЕС) № 1151/2012, и следователно не изпълнява условията, предвидени в посочения член.
  (4)
  Предвид горепосоченото искането за заличаване на защитеното географско указание „Jihočeská Niva“, подадено от Словакия, следва да бъде отхвърлено.
  (5)
  Мярката, предвидена в настоящото решение, е в съответствие със становището на Комитета по качеството на селскостопанските продукти,
  ПРИЕ НАСТОЯЩОТО РЕШЕНИЕ:
  Член 1
  Искането за заличаване на защитеното географско указание „Jihočeská Niva“ се отхвърля.
  Член 2
  Адресат на настоящото решение е Словашката република.
  Съставено в Брюксел на 17 ноември 2014 година.